Ole Mertz

Ole Martin Christoffer Mertz (1931-2017) var dansk gymnasielærer, elitebadmintonspiller og badmintonleder. Han spillede 12 landskampe for Danmark, deltog to gange på det danske Thomas Cup hold og vandt flere internationale mesterskaber, blev nordisk mester i herredouble og kom til semifinalen i All England ved flere lejligheder.

Uddannelse og arbejdsliv 
Han blev student fra Ordrup Gymnasium i 1950 og tog i 1957 eksamen som cand.mag. i engelsk og fransk.

Mertz var ansat i 43 år ved Øregård Gymnasium – først som vikar 1959-1961 efterfulgt af fastansættelse som adjunkt og senere som lektor frem til 2002.

Som pensionist var han ivrigt beskæftiget med at give gratis privatundervisning til gymnasieelever fra sin forhenværende arbejdsplads.

Badmintonkarriere 
På det sportslige område udmærkede Mertz sig som elitebadmintonspiller for Skovshoved Idrætsforening.

Han blev aldrig dansk mester, men nåede finalen adskillige gange.

I perioden 1955-1965 spillede han 12 landskampe for Danmark og deltog herunder to gange på det danske Thomas Cup hold ved finaler i Østen – ved 1955 Thomas Cup i Singapore, hvor Danmark nåede finalen mod Malaya (i dag: Malaysia) og ved 1958 Thomas Cup også i Singapore. Han vandt adskillige åbne internationale mesterskaber bl.a. i Sverige, Holland, Belgien og Schweiz, han nåede semifinalerne 4 gange ved All England mesterskaberne, og han blev nordisk mester i herredouble i 1964 sammen med Jesper Sandvad.

Badmintonleder 
Mertz var leder i Skovshoved Idrætsforening i næsten et halvt århundrede, idet han var formand for klubbens badmintonafdeling i en ubrudt årrække fra 1951 til 2000. Fra og med 1953 beklædte han en række forskellige poster i Dansk Badminton Forbund (nu: ”Badminton Danmark”); han var i mange år frem til 1991 forbundets næstformand; i 1970-71 var han formand for forbundet.

Han var en forkæmper for amatørismen i dansk idræt og modstander af penge i sporten.

Han var dansk repræsentant i International Badminton Federation (nu: Badminton World Federation) og blev i 1969 indvalgt i føderationens bestyrelse, hvor han havde sæde i 10 år – de sidste 3 år som vicepræsident.

Han modtog følgende hædersbevisninger:

 Æresmedlem af Skovshoved Idrætsforening
 Gentofte Kommunes Idrætspris
 Æresmedlem af Badminton København
 Æresmedlem af Badminton Danmark
 Danmarks Idræts Forbunds Ærestegn
 Badminton Danmarks fortjensttegn
 Badminton World Federation’s Distinguished Service Award (2011)

Privatliv 
Mertz blev født 26. november 1931 på Frederiksberg som søn af baneingeniør Peter Carl Linus Mertz (14. februar 1890 – 23. maj 1944) og geolog Ellen Louise Mertz, født Olsen (20. juli 1896 – 27. december 1987), der var bosiddende Teglgårdsvej 10 i Ordrup.  

Han indgik på et tidspunkt i et ægteskab, der var barnløst, og som blev opløst efter få år.

Han døde 15. februar 2017 i Skovshoved og blev bisat 23. februar 2017 fra Skovshoved Kirke.

Kilder

Eksterne henvisninger 
Skovshoved Idrætsforenings historie på https://www.skovserhistorie.dk/

”Fra fjerbold til badminton” – Danmarks Badminton Forbund gennem 75 år 1930-2005 på https://badmintonmuseet.dk/wp-content/uploads/2019/05/Danmarks-_Badminton_Forbund_75-aar.pdf

Personer fra Ordrup
Studenter fra Ordrup Gymnasium
Badmintonspillere fra Danmark